b'\n_START_ARTICLE_\nO-Diklooribentseeni\n_START_SECTION_\nOminaisuudet\n_START_PARAGRAPH_\no-Diklooribentseeni on huoneenl\xc3\xa4mp\xc3\xb6tilassa v\xc3\xa4rit\xc3\xb6nt\xc3\xa4 nestett\xc3\xa4. Yhdiste ei liukene k\xc3\xa4yt\xc3\xa4nn\xc3\xb6llisesti katsoen veteen, mutta kuumennettaessa em\xc3\xa4ksisiss\xc3\xa4 olosuhteissa se hydrolysoituu o-kloorifenoliksi ja pyrokatekoliksi. Paremmin se liukenee orgaanisiin liuottimiin kuten etanoliin, dietyylieetteriin, asetoniin ja bentseeniin. o-Diklooribentseenin reaktiot ovat tunnusomaisia aromaattisille yhdisteille ja se reagoi muun muassa elektrofiilien kanssa elektrofiilisella aromaattisella substituutiolla 3- tai 4-asemista._NEWLINE_o-Diklooribentseenin myrkyllisyys on bentseeni\xc3\xa4 alhaisempi, mutta yhdiste \xc3\xa4rsytt\xc3\xa4\xc3\xa4 silti voimakkaasti ihoa, silmi\xc3\xa4 ja hengityselimi\xc3\xa4. Yhdisteen h\xc3\xb6yryt voivat aiheuttaa hengitysvaikeuksia, tajunnantilan heikentymist\xc3\xa4 tai tajuttomuuden.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\no-Diklooribentseeni\xc3\xa4 valmistetaan klooraamalla bentseeni\xc3\xa4 tai klooribentseeni\xc3\xa4. Katalyyttin\xc3\xa4 reaktiossa voidaan k\xc3\xa4ytt\xc3\xa4\xc3\xa4 esimerkiksi rauta(III)kloridia tai alumiinikloridia. Reaktiossa muodostuu diklooribentseenin isomeerien seos, jossa o-isomeeria on noin 25 massaprosenttia, ja se voidaan erottaa m- ja p-isomeereist\xc3\xa4 tislaamalla. Toinen tapa valmistaa yhdistett\xc3\xa4 on bentseenin ja vedett\xc3\xb6m\xc3\xa4n vetykloridin v\xc3\xa4linen reaktio._NEWLINE_o-Diklooribentseeni\xc3\xa4 voidaan k\xc3\xa4ytt\xc3\xa4\xc3\xa4 muun muassa halogenointi- ja nitrausreaktioiden liuottimena, liuottimena maaleissa, lakoissa, metallien puhdistukseen ja kiillotukseen, rasvan poistamiseen nahasta ja villasta, hy\xc3\xb6nteismyrkkyn\xc3\xa4 termiittien h\xc3\xa4vitt\xc3\xa4miseen, l\xc3\xa4mm\xc3\xb6nsiirtonesteen\xc3\xa4 sek\xc3\xa4 muiden orgaanisten yhdisteiden kuten 3,4-dikloorinitrobentseenin, 3,4-dikloorianiliinin, diklofenamidin ja rikkaruohomyrkkyjen valmistamiseen.'